Endnu en overenskomst på det offentlige område er faldet på plads.

De regionalt ansatte under FTF og Akademikerne indgik natten til lørdag forlig med arbejdsgiverne om en overenskomst, oplyser parternes topforhandlere i Forligsinstitutionen.

Læs også : Korrespondent: Nu hviler der et særligt stort pres på Løhde

- Det er en stor glæde, at vi står her med et resultat, som dækker alle ansatte i regionerne, siger formanden for Dansk Sygeplejeråd, Grete Christensen, der er topforhandler for de ansatte i regionerne.

Med nattens aftale er overenskomsten på plads for alle de 120.000 regionalt ansatte, eftersom de LO-ansatte i regionerne som de allerførste indgik en overenskomstaftale natten til onsdag.

Patienter sparet for ubehageligheder

Lønmodtagernes ret til betalt spisepause har været en af de helt store knaster i forhandlingerne, men det problem er løst, siger Grete Christensen:

- Vi har i dag arbejdet med aftalen omkring spisepause. Og der er fundet løsninger for både FTF og Akademikernes Centralorganisation, som tilfredsstiller os, siger hun.

Fra arbejdsgiverside er der også tilfredshed med aftalen, der ifølge den regionale chefforhandler, Anders Kühnau, sikrer arbejdsro og tryghed for patienterne.

- Jeg er meget tilfreds med, at vi kan spare patienterne for de ubehageligheder, som en konflikt ville have betydet. Og samtidig er der nu ro omkring udviklingen af vores sundhedsvæsen, som vi skal foretage i fællesskab, siger Anders Kühnau.

Læs også : Konflikten kan ikke afblæses endnu: Sådan bliver det videre forløb

Fredag blev der indgået aftale mellem arbejdsgiverne og de 500.000 ansatte på det kommunale område. Der forhandles stadig i Forligsinstitutionen om de statsansattes overenskomst.